
ALVÓ FOLKLÓR

Kulcsszavak: Ormánság; Darázsolás; Természetes alapanyagok
Az Alvó Folklór projekt koncepciója a magyar népi kultúra feledésbe merült tájainak kutatására és a kortárs divattervezés találkozására épül. Az általam választott tájegység, az Ormánság hagyományos viseletének elemeit kortárs formában gondoltam újra. Az inspirációt a tájegység természeti és kulturális adottságai jelentették, különösen a Dráva folyó közelsége, amely az itt élők életének meghatározó tényezője volt. A viselet jellegzetességeiből a nagy anyagmennyiség és a fehér szín dominanciája került középpontba, mint a projekt két alapmotívuma.
A tervezés során egy bő alapruha és egy kiegészítő felső réteg tervei születtek meg, amelyek egymást kiegészítve idézik meg a táj gazdagságát és a folyó meghatározó szerepét. A bőséges anyaghasználatot a ráncolás és a darázsolás technikájával valósítottam meg, miközben természetes alapanyagokat használtam a fenntarthatóság és az autentikus megjelenés érdekében.
Az elkészült öltözék magában hordozza az Ormánságban egykoron létező atmoszférát miközben a jelenkor divatjába is beilleszthető. A projekt során mélyebb betekintést nyertem a magyar népi kultúrába, a hagyományos technikák alkalmazásába és a kortárs divattervezés lehetőségeibe, miközben a tervezési és kivitelezési folyamatok új technikai ismeretekkel gazdagítottak. Az Alvó Folklór projekt számomra nemcsak egy alkotói folyamatot, hanem egy személyes és szakmai fejlődési utat is jelentett, amelyben közelebb kerülhettem a saját identitásomhoz és kreativitásom kibontakoztatásához.



